Tie vie

Tie vie on suomirockyhtye Eppu Normaalin viides studioalbumi, joka julkaistiin kesäkuussa 1982. Albumin tunnetuin kappale on ”Murheellisten laulujen maa”, joka on saanut paljon radiosoittoa ja muodostunut suomirockin klassikoksi. 

Tie vie nousi listaykköseksi kahden viikon ajaksi ja sai kriitikoiltakin huomattavasti paremman vastaanoton kuin edellinen albumi Cocktail Bar. Albumi pysyi Suomen levylistoilla yhteensä 19 viikon ajan. Albumi saavutti kultalevyrajan vuonna 1982 ja platinalevyrajan vuonna 2005. Levyä on myyty yhteensä 50 581 kappaletta.

Albumi julkaistiin vuonna 1982 vinyylilevynä kahtena eri painoksena sekä C-kasettina Poko Rekordsin toimesta. 23. marraskuuta 1987 albumista julkaistiin ensimmäiset painokset CD-levynä. Lokakuussa 2003 julkaistiin uusi, digitaalisesti re-masteroitu CD-painos. Albumi julkaistiin vuonna 2008 yhdessä Legends Puzzle -palapelin kanssa 3000 kappaleen rajoitettuna painoksena.

Albumin kansikuvana on Martti Syrjän maalaus, jossa poika liottaa jalkojaan Vahantajoessa. Tie vien julkaisu myöhästyi useita viikkoja, koska Syrjä käytti kokemattomuuttaan maalauksessa värejä, joiden kuivumista odotellessa teosta ei pystynyt liikuttamaan kuvattavaksi. Syrjä oppi virheestään ja maalasi kansikuvat jatkossa vesiväreillä.

Tyyli 
Albumi merkitsi yhtyeelle musiikillista muutosta ja eräänlaista välivaiheen albumia. Yhtye oli luopunut ns. uuden aallon tyylistä ja albumilla on huomattavaa kosketinsoittimien runsaus ja kitaroiden vähyys. Albumi oli myös ensimmäinen, jolla Mikko Saarela ei toiminut pääsanoittajana, lyriikoista vastasi nyt ja jatkossa ensisijaisesti laulusolisti Martti Syrjä.

Albumilla soitetaan muihin Eppu Normaalin levyihin verrattuna runsaasti pianoa ja muita kosketinsoittimia. Niistä vastasi muun muassa Juice Leskinen Slamista ja Hassisen koneesta tuttu Eero "Safka" Pekkonen. Joissakin kappaleissa ei kuulla kitaroita ollenkaan, mikä on yhtyeelle epätavallista.

Kappaleet 
Kaikki kappaleet säveltänyt ja sovittanut Mikko Syrjä ja sanoittanut Martti Syrjä, ellei toisin mainita.

A-puoli

B-puoli

Tietoa kappaleista 
Albumin tunnetuimman kappaleen Murheellisten laulujen maan lisäksi albumilla on useita suomalaisuutta käsitteleviä sanoituksia, joista ”Murheellisten laulujen maa” on yksi. Kappaleessa ”Argentiina” lauletaan näennäisesti Argentiinan ja Englannin välisestä jalkapallo-ottelusta, vaikka teksti kertookin Falklandin sodasta. Kappaleessa ”Viihteen kuningas” yhtye on ironinen. Teksti näpäyttää sormille käsitystä, jonka mukaan 1980-luvun alkupuolen rockbändin tulisi laulaa ydinaseista ja muista isoista epäkohdista ollakseen yleisesti hyväksytty. Samaa ironiaa on levyn päätösraidassa ”Terve vaan ja onnea”, jonka keskeisenä teemana on rauhanjuna.

Kokoonpano 
Aku Syrjä – rummut
 Mikko Nevalainen – basso
 Martti Syrjä – laulu
 Juha Torvinen – kitara
 Mikko Syrjä – kitara ja laulu

Vieraileva muusikko 
Safka – piano, sähköpiano, urut ja laulu

Tuotanto 
 MSL Studio - äänitys (maalis- ja huhtikuussa 1982)
 Mikko Syrjä - tuottaja
 Martti Syrjä - kannet
 Mika Jussila - vuoden 2003 CD-painoksen 24-bittinen digitaalinen re-masterointi (Finnvox)

Lähteet

Viitteet 

Eppu Normaalin albumit
Vuoden 1982 albumit